ຂປລ. ໃນວັນທີ 24 ຕຸລາ 2017 ນີ້, ທີ່ກອງປະຊຸມສະໄໝສາມັນ ເທື່ອທີ 4 ຂອງສະພາແຫ່ງຊາດ ຊຸດທີ VIII ໂດຍການເປັນປະທານຂອງ ທ່ານ ບຸນປອນ ບຸດຕະນະວົງ ຮອງປະທານສະພາແຫ່ງຊາດ, ທ່ານ ບໍ່ແສງຄຳ ວົງດາລາ ລັດຖະມົນຕີ ກະຊວງຖະແຫລງຂ່າວ, ວັດທະນະທຳ ແລະ ທ່ອງທ່ຽວ ໄດ້ລາຍງານກ່ຽວກັບ ການຈັດຕັ້ງປະຕິບັດ ແຜນວຽກງານທ່ອງທ່ຽວ ໃນຊຸມປີຜ່ານມາ ແລະ ທິດທາງແຜນການໃນຕໍ່ໜ້າ ເພື່ອເຮັດໃຫ້ການຈັດງານ ປີທ່ອງທ່ຽວລາວ 2018 ເຕັມໄປດ້ວຍບັນຍາກາດຟົດຟື້ນ ມີຄວາມໝາຍຄວາມສຳຄັນ, ໂດຍສຸມໃສ່ການປະຕິບັດ ນະໂຍບາຍການສົ່ງເສີມ ການທ່ອງທ່ຽວທໍາມະຊາດ, ວັດທະນະທໍາ ແລະ ປະຫວັດສາດ ຂອງລັດຖະບານ ໃຫ້ໄປຄ່ຽງຄູ່ກັບ ການຈັດຕັ້ງປະຕິບັດ ແຜນພັກທະນາປະຈຳປີ ໃຫ້ສຳເລັດຕາມຄາດໝາຍ ສູ້ຊົນດຶງດູດນັກທ່ອງທ່ຽວ ເຂົ້າປະເທດ ບໍ່ໃຫ້ຫລຸດ 5 ລ້ານເທື່ອຄົນ ແລະ ສ້າງລາຍຮັບປະມານ 900 ລ້ານໂດລາສະຫະລັດ.
ທ່ານ ບໍ່ແສງຄຳ ວົງດາລາ ໄດ້ລາຍງານ ກ່ຽວກັບການກຳນົດທິດທາງ ແຜນການຈຸດສຸມ ໃນປີ 2018 ມີ ສໍາລັບວຽກງານການໂຄສະນາ ແລະ ການຈັດຕັ້ງປະຕິບັດ ໂຄງການປີທ່ອງທ່ຽວ 2018, ໂດຍການສ້າງຂະບວນການໂຄສະນາ ແລະ ການຈັດຕັ້ງບັນດາກິດຈະກຳ ໃນໄລຍະປີທ່ອງທ່ຽວ 2018 ໃຫ້ບັນ ລຸ ຕາມເປົ້າໝາຍທີ່ວາງໄວ້; ພ້ອມນີ້ ວຽກງານການພັດທະນາ ການທ່ອງທ່ຽວ ແມ່ນຮັບຮອງ, ເຜີຍແຜ່ ແລະ ຈັດພິມມາດຕະຖານ ສະຖານທີ່ທ່ອງທ່ຽວຂອງ ສປປ ລາວ, ໃນປີ 2019-2020 ດໍາເນີນການຝຶກອົບຮົມ ໃຫ້ຄະນະຮັບຜິດຊອບ ປະເມີນຜົນຂັ້ນແຂວງ-ເມືອງ ແລະ ດຳເນີນການຈັດລະດັບ ສະຖານທີ່ທ່ອງທ່ຽວຂອງ ສປປ ລາວ ໃນຂອບເຂດທົ່ວປະເທດ, ຈັດຕັ້ງປະຕິບັດເປົ້າໝາຍ ການພັດທະນາການທ່ອງທ່ຽວ ແບບຍືນຍົງ ແລະ ພັດທະນາການທ່ອງທ່ຽວສີຂຽວ; ວຽກງານການຄຸ້ມຄອງ ການທ່ອງທ່ຽວ ເພີ່ມທະວີການກວດກາຕິດ ຕາມການເຄື່ອນໄຫວຂອງທຸລະກິດ ການບັນເທີງທຸກປະເທດ, ສຶກສາອົບຮົມແນວຄິດ, ສ້າງສະຕິຕື່ນຕົວ ແລະ ຍົກສູງຄວາມຮັບຜິດຊອບຕໍ່ໜ້າທີ່ ໃຫ້ແກ່ຜູ້ປະກອບການ ເພື່ອແນ່ໃສ່ເຮັດໃຫ້ ສິ່ງຫຍໍ້ທໍ້ຫລຸດໜ້ອຍຖອຍລົງ, ພ້ອມທັງສືບຕໍ່ສ້າງ ແລະ ປັບປຸງນິຕິກຳ, ກົດໝາຍຂອງຂະແໜງທ່ອງທ່ຽວ ໃຫ້ຄົບຖ້ວນເທື່ອລະກ້າວ ເປັນຕົ້ນ ແມ່ນສ້າງຂໍ້ຕົກລົງວ່າດ້ວຍ ການຄຸ້ມຄອງຄາຣາວານ, ການທ່ອງທ່ຽວແບບພະຈົນໄພ, ການສ້າງຕັ້ງ ແລະ ການເຄື່ອນໄຫວ ທຸລະກິດນຳທ່ຽວ, ການຄຸ້ມຄອງທຸລະກິດ ບໍລິການໂຮງແຮມ ແລະ ເຮືອນພັກ, ຮ່າງດຳລັດວ່າດ້ວຍການຄຸ້ມຄອງ ແຫລ່ງທ່ອງທ່ຽວ, ປັບປຸງຂໍ້ຕົກລົງວ່າດ້ວຍ ມາດຖານຂັ້ນພື້ນຖານ ຂອງເຮືອນພັກ ສະບັບເລກທີ 1107/ອຊທ ລົງວັນທີ 03/08/1999, ປັບປຸງຂໍ້ຕົກລົງ ວ່າດ້ວຍການຄຸ້ມຄອງ ທຸລະກິດພັດຕະຄານ, ຮ້ານອາຫານ, ສວນອາຫານ ແລະ ຮ້ານກິນດື່ມ; ສຳລັບວຽກງານການພັດທະນາ ບຸກຄະລະກກອນ ແມ່ນດຳເນີນການຝຶກອົບຮົມໄລຍະສັ້ນ ໃຫ້ບັນດາແຂວງເປົ້າໝາຍ ໃນທົ່ວປະເທດ ເພື່ອເປັນການສືບຕໍ່ຍົກລະດັບ ຄຸນນະພາບການບໍລິການ ໃນຂະແໜງການທ່ອງທ່ຽວ ພາຍໃນຫົວຂໍ້ຕ່າງ ໂດຍໄດ້ສືບຕໍ່ພັດທະນາ ການຝຶກອົບຮົມ, ການປັບປຸງ ແລະ ພັດທະນາຫລັກສູດຝຶກອົບຮົມ ເຊັ່ນ: ປັບປຸງຫລັກສູດການຝຶກອົບຮົມ ທີ່ມີຢູ່ແລ້ວໃຫ້ສອດຄ່ອງກັບ ມາດຕະຖານອາຊຽນ, ສືບຕໍ່ປັບປຸງ ແລະ ຂໍອະນຸມັດຫລັກ ສູດຝຶກອົບຮົມພະນັກງານນຳທ່ຽວ ລະດັບຊາດ, ປັບປຸງ ແລະ ຂໍອະນຸມັດຫລັດສູດຝຶກອົບຮົມ ພະນັກງານຳທ່ຽວຂັ້ນແຂວງ, ປັບປຸງຫລັກສູດຝຶກອົບຮົມຄູຝຶກ ໃນຂະແໜງທ່ອງທ່ຽວ, ຄົ້ນຄ້ວາ ແລະ ສ້າງຫລັກສູດຝຶກອົບຮົມໄລຍະສັ້ນ ການບໍລິການຂົນສົ່ງທ່ອງທ່ຽວ, ພ້ອມທັງຄົ້ນຄ້ວາ ແລະ ສ້າງຫລັກສູດຝຶກອົບຮົມ ໄລຍະສັ້ນຄວາມປອດໄພ ໃນຂະແໜງການທ່ອງທ່ຽວ.
ສຳລັບງົບປະມານ ແລະ ການລົງທຶນ ໃນຂະແໜງການທ່ອງທ່ຽວ ສືບຕໍ່ຈັດຕັ້ງປະຕິບັດ ດຳລັດວ່າດ້ວຍ ກອງທຶນການທ່ອງທ່ຽວ ເລກທີ 119/ນຍ ເພື່ອຂຸດຄົ້ນແຫລ່ງລາຍຮັບ ໃຫ້ງົບປະມານການເຄື່ອນໄຫວ ວຽກງານທ່ອງທ່ຽວ ກ່ຽວກັບການຄຸ້ມຄອງ, ສຳລັບວຽກງານການປະສານງານ ຮ່ວມມືກັບພາກສ່ວນກ່ຽວຂ້ອງພາຍໃນ ແລະ ຕ່າງປະເທດ ແມ່ນໃຫ້ສືບຕໍ່ປະສານຮ່ວມກັບ ຂະແໜງການທີ່ກ່ຽວຂ້ອງ ຕາມພາລະບົດບາດ ແລະ ມີຈຸດສຸມ ເພື່ອແກ້ໄຂບັນດາສິ່ງກີດຂວາງຕ່າງໆ ໃນການພັດທະນາ ແລະ ສົ່ງເສີມການທ່ອງທ່ຽວໃຫ້ຫລຸດລົງ ເຊັ່ນ: ຂະແໜງຄົມມະນາຄົມ ແລະ ຂົນສົ່ງ, ຂະແໜງປ້ອງກັນຊາດ-ປ້ອງກັນຄວາມສະຫງົບ, ຂະແໜງອຸດສາຫະກຳ ແລະ ການຄ້າ, ຂະແໜງການຕ່າງປະເທດ ເປັນຕົ້ນ. ພ້ອມນີ້, ໃຫ້ປະສານກັບ ອຳນາດການປົກຄອງ ຂັ້ນສູນກາງ, ທ້ອງຖິ່ນ ແລະ ການຈັດຕັ້ງທາງສັງຄົມ ເຜີຍແຜ່ກ່ຽວກັບນິຕິກໍາ ຂອງຂະແໜງການທ່ອງທ່ຽວ, ແຜນພັດທະນາ ໃນແຕ່ລະໄລຍະ ໂດຍສະເພາະ ແມ່ນການໂຄສະນາກິດຈະກຳຕ່າງໆ ໃນປີທ່ອງທ່ຽວລາວ ໃຫ້ທົ່ວເຖິງທັງພາຍໃນ ແລະ ຕ່າງປະເທດ.
ຂ່າວ: ສົມຫວັງ, ພາບ: ໄອ່ຄຳ
ເນື້ອໃນ: ຂປລ